祁陽成逸畫浯溪圖相示爲作長句
作者：王安中
朝代：宋

paragraphs: 少文閱世老不出，自畫雲山滿墻壁。
澄懷觀道追所歷，坐覺琴聲隱金石。
我亦七年湖外客，夢中猶泛湘江碧。
浯溪之圖喜新得，身卧嶺南心嶺北。
憶嘗留語溪邊僧，異時人讀唐中興。
說與此乃秦典刑，三句入韻之罘銘。
今欲復作誰可令，似有元結無真卿。
風烟慘淡萬古情，不如且尋畫隱成。